A munkaerőpiac jól működött, Makaó kormánya pedig a Covid19-járvány hatásainak ellensúlyozása céljából támogató intézkedéseket vezetett be a lakosság és a vállalatok számára. A gazdasági fellendülés azonban nagyrészt a szárazföldi Kínából érkező turisták visszatérésétől függ. Hosszabb távon továbbra is a gazdasági diverzifikáció és a regionális integráció jelenti a fő stratégiai irányt.

A határozattal szemben a Legfelsőbb Bírósághoz benyújtott fellebbezést követően a Legfelsőbb Bíróság július 31-én az eltiltás mellett döntött. A határozat megállapította, hogy az érintett jelöltek részt vettek egy Liu Hsziao-po-megemlékezésen és egy Charta 2008 kiállításon, tehát ellenzik az ország alkotmányos rendszerét. A határozat azt is megállapította, hogy az eltiltott jelöltek június 4-ére virrasztást szerveztek a Tienanmen téri eseményekről való megemlékezésként, és ezen részt is vettek. A jelöltek ezzel szabotálták az „egy ország, két rendszer” elvet, és nem voltak hűségesek Makaó alaptörvényéhez.

Tong Hio-fung július 9-én jelentette be a kizárást. Ez érintette a demokráciapárti csoportok (Új Makaói Progresszív Szövetség, Szövetség a Demokratikus és Virágzó Makaóért, Új Makaói Progresszívek) – mind a 15 jelöltjét. Július 12-én Tong kifejtette, hogy a rendőrségi bizonyítékok szerint a kizárt jelöltek vagy nem támogatták Makaó alaptörvényét, vagy pedig hűtlenek voltak a Makaói KKT-val szemben. Elmondta, hogy a Törvényhozó Gyűlés Választási Bizottsága hét kritérium alapján értékeli a jelöltek megfelelő voltát. Ezek a kritériumok biztosítják, hogy a jelöltek „őszintén tiszteletben tartsák” Makaó alaptörvényét, és hűséggel viseltessenek a Makaói KKT iránt, beleértve azt is, hogy támogatják a Kínai Kommunista Párt vezető szerepét.

A sajtószövetséget (AIPIM) különösen aggasztja az az iránymutatás, amely szerint a TDM munkatársai nem közvetíthetnek „a Kínai Népköztársaság központi kormányának politikáival ellentétes információkat vagy véleményeket”, és támogatniuk kell a Makaói KKT által elfogadott intézkedéseket. Végül a TDM ügyvezető bizottsága kétórás találkozót tartott a hírosztály hat szerkesztő tagjával. A TDM kijelentette, hogy szerkesztői politikája változatlan maradt, és arra „ösztönözte” a munkatársakat, hogy tartsák be a „Szeressük az országot és szeressük Makaót” elvet. Egyes beszámolók szerint ezt követően két, aktualitásokkal foglalkozó műsorban is cenzúrázták a június 4-i megemlékezéssel kapcsolatos észrevételeket és információkat.

A Makaói KKT kormánya továbbra is intézkedéseket tett a Covid19 terjedésének megfékezésére, többek között az egész városra kiterjedő kötelező tesztelést rendeltek el, amelyet két alkalommal szerveztek meg. 2021. december 30-ig 429 839 fő kapott két oltást, és 31 770 fő kapott három oltást. Összesen 79 igazolt Covid-fertőzés történt, és egyetlen haláleset sem következett be. A kormány arra törekedett, hogy karanténmentes utazást biztosítson Makaó és a szárazföldi Kína között. Augusztus 12-én a két fél a korlátozások kezdete óta először állította vissza a karanténmentes utazást. Ezzel szemben a Hongkongból Makaóba belépni kívánó személyeknek negatív teszteredményre volt szükségük, és 14 napra karanténba kellett vonulniuk.

2021 első három negyedévében Makaó GDP-je 27,5 %-kal nőtt az előző évhez képest , 177 milliárd MOP (19,6 milliárd EUR) összegre . Ez azonban még mindig 46,4 %-kal alacsonyabb volt, mint 2019-ben, amikor a 331 milliárd MOP-ot (36,5 milliárd EUR) is elérte. Ez azt mutatja, hogy Makaó gazdaságát továbbra is súlyosan érinti a Covid19-világjárvány.

2021. november 16-án a kormányzó elmondta a 2022. évre szóló politikai beszédét. A felvázolt gazdasági stratégiák többek között a világjárvány megfékezésére, a fellendülés támogatására, a gazdasági diverzifikáció megvalósítására, valamint az innováció és a technológia fellendítésére irányultak. A szárazföldi Kínával való integráció erősítése szintén kulcsfontosságú célként szerepelt. A kormány tervei között szerepelt az államigazgatás reformja, valamint a városfejlesztés fellendítése közlekedési és egyéb infrastrukturális projektek, többek között a repülőtér kibővítése révén.

A világjárvány elleni küzdelem és a gazdaság támogatása 2021-ben is a kormány fő prioritásai közé tartozott. A kormány többször is végzett tömeges tesztelést, miközben szigorú határellenőrzést tartott fenn és ösztönözte a védőoltás felvételét (október végére a lakosság mintegy 52 %-át oltották be).

A kormány számos gazdasági intézkedést vezetett be, többek között adókedvezményeket és különböző díjmentességeket a lakosság és a vállalatok számára, bérleti koncessziókat, valamint egy támogatott képzési programot. A helyi lakosok anyagi helyzetét a közvagyonból való részesedést célzó rendszer is segítette, melynek keretében az állandó lakosok 10 000 MOP/1 100 EUR támogatásban, a nem állandó lakosok 6 000 MOP/660 EUR támogatásban részesültek. A makaói digitális törekvéseket támogató elektronikus fogyasztási terv keretében a lakosság további támogatást kapott. A lakosok 8 000 MOP/880 EUR összeget kaptak, amelyet mobil fizetési platformokon vagy elektronikus utalványok formájában használhattak fel. A kormány bejelentette, hogy a terv 4,6 milliárd MOP (508 millió EUR) összeggel serkentette a makaói fogyasztói piacot (2021. október végéig). Kezdeményezéseket indítottak az idegenforgalmi ágazat támogatására is (ideértve például a szárazföldi kínai városokban tartott „Stay, Dine and See Macao” és „Makaói hét” rendezvényeket).

A kormány bejelentette, hogy felgyorsítja az infrastruktúra építését. A projektek magukban foglalják az Észak- és Dél-Makaót összekötő negyedik Makaó–Taipa kikötőközi híd megépítését, a könnyűvasúti rendszer és a makaói nemzetközi repülőtér bővítését, egy új egészségügyi komplexum építését, valamint lakásépítési projekteket. A kormány azt is bejelentette, hogy Makaó új városfejlesztési főtervét (2020–2040) 2022-ben el kell indítani.

2021 második felében a kormány nyilvános konzultációt folytatott Makaó szerencsejáték-törvényéről a szerencsejáték-koncessziós és -alkoncessziós rendszer reformja céljából. A reformjavaslat szigorúbb szabályokat határozott meg az online szerencsejátékok koncessziós jogosultjaira és más szereplőkre vonatkozóan. Ezek a szabályok magukban foglalhatják a kaszinók üzemeltetését felügyelő kormányzati küldöttek kinevezését, a részvényeseknek járó osztalékok korlátozását, valamint a jogsértésekre vonatkozó szankciók szigorítását. A fokozott felügyelet csökkentheti a külföldi részvényesek által az ágazat felett gyakorolt ellenőrzést. A konzultáció szeptemberi bejelentésével a tőzsdén jegyzett makaói szerencsejáték-szolgáltatók részvényárai csökkentek. A szerencsejáték-törvény felülvizsgálatát azért indították el, mert 2022 júniusában lejár Makaó három szerencsejáték-koncessziója és három alkoncessziója, de ezeket a kormány még meghosszabbíthatja – különösen, ha a szerencsejáték-törvény felülvizsgálata addigra nem fejeződik be.

A gazdasági diverzifikációra irányuló stratégia célja az olyan ágazatok továbbfejlesztése, mint a szerencsejátékhoz nem kapcsolódó turizmus, a kongresszus- és kiállításszervezési ágazat, az egészségügy (beleértve a hagyományos kínai orvostudományt is), a pénzügyi szolgáltatások, valamint a tudomány és a technológia. A stratégia a kis- és középvállalkozásokat is támogatni fogja. Bár az elmúlt években történt némi előrelépés, Makaó (Covid előtti) GDP-jének mintegy felét még mindig a szerencsejáték-ágazat adta, és más iparágak nagymértékben támaszkodnak a szárazföldi Kína költéseire.

Ami a pénzügyi szolgáltatásokat illeti, a hatóságok helyi kötvénypiacot (beleértve a zöldkötvényeket), vagyonkezelési és pénzügyi lízingtevékenységeket, befektetési banki tevékenységeket és határokon átnyúló renminbielszámolásokat kívántak kialakítani. Ennek elérése érdekében a kormány bejelentette, hogy lépéseket tesznek a helyi pénzügyi rendszer jogi keretének átalakítására és Makaó pénzügyi piaci infrastruktúrájának fejlesztésére. Ez magában foglalná a kötvények kibocsátására és kereskedelmére, valamint a vagyonkezelési tevékenységekre vonatkozó jogszabályok reformját, egy központi értékpapír-letéti rendszer létrehozását, a befektetési banki engedélyek bevezetését, valamint a digitális fizetőeszközök előmozdítását (lehetőség szerint Makaóban használandó központosított digitális jüannal).

A politikai beszéd a körforgásos gazdaságra és az éghajlatváltozásra vonatkozó intézkedéseket is felvázolta, beleértve a közúti és a szén-dioxid-kibocsátás csökkentését a szennyező járművek fokozatos kivezetésével, az elektromos járművek használatának előmozdításával, valamint több töltőlétesítmény kialakításával a nyilvános parkolókban. A nem lebomló, eldobható műanyag szívószálak és italkeverők behozatalát betiltanák, és intézkedéseket hoznának a part menti szennyvíz és szennyezés kezelésére. Makaó bejelentett továbbá egy szerveshulladék-újrafeldolgozó központ építésére vonatkozó tervet, amelynek építése 2022-ben kezdődne.

Regionális együttműködés

A szárazföldi Kínával a Kuangtung–Hongkong–Makaó „Nagy Öböl Térség” (GBA) keretében való integráció továbbra is kulcsfontosságú prioritás Makaó kormánya számára. Makaó a GBA-n belül arra törekedett, hogy megszilárdítsa turisztikai és szabadidős tevékenységi központként, valamint üzleti és pénzügyi szolgáltatási platformként betöltött pozícióját, különösen Kína és a portugál nyelvű országok között.